Uitspraak voorbehou in saak teen Ramaphosa, 16 anderPres. Cyril Ramaphosa. (Foto: Elmond Jiyane/GCIS) Die Vrystaatse hooggeregshof in Bloemfontein het Donderdag uitspraak voorbehou in AfriForum en die Mafube-sakeforum se saak teen pres. Cyril Ramaphosa en 16 ander respondente. Dié organisasies het die hof genader ten einde dienslewering in die Mafube- plaaslike munisipaliteit – spesifiek in Frankfort – te verseker. Frankfort, Tweeling, Villiers en Cornelia word deur dié munisipaliteit bestuur. Die applikante versoek ook ingryping op nasionale vlak “sodat inwoners die dienste ontvang waarop hulle geregtig is”. “Die verpligting om dienste te verseker berus op nasionale vlak. Die departement van samewerkende regering en tradisionele sake en uiteindelik die president moet tussenbeide tree indien die staat nie aan die grondwetlike maatstawwe voldoen nie,” sê Morné Mostert, AfriForum se bestuurder vir plaaslikeregeringsake. Frankfort se naambord. (Foto: Facebook/ Namahadi, Frankfort -Fefethu) “Met al die argumente wat vandag aan die hof voorgelê is, bly die kern steeds dat die staat in gebreke bly om die Grondwet af te dwing en sit die inwoners steeds met geen munisipale dienste nie.” Volgens die applikante ontvang inwoners van Frankfort, die tuisdorp van Sisi Ntombela, premier van die Vrystaat, geen munisipale dienste nie en is die munisipaliteit amptelik bankrot. Slaggate, gereelde watertekorte, ’n gebrek aan vullisverwydering en ’n wanfunksionerende rioolstelsel is maar enkele van die probleme wat inwoners van dié dorp ervaar. Die munisipaliteit het ook vir etlike jare geen munisipale rekeninge aan inwoners gestuur nie. Mostert het vroeër gesê hoewel plaaslike owerhede outonoom is, is daar steeds binne die Grondwet ’n oorsigbevoegdheid van die provinsiale regering om te verseker dat dienste gelewer word.